钦定古今图书集成/明伦汇编/皇极典/第256卷 > 刘勰新论 > 均任
## 钦定古今图书集成/明伦汇编/皇极典/第256卷 > 刘勰新论 > 均任

为有宽隘，量有巨细，材有大小，则任其轻重，所处之
分，未可乖也。是以万硕之鼎，不可满以盂水；一钧之
钟，不可容以泉流；十围之木，不可盖以茅茨；榛棘之
柱，不可负于广厦。何者？小非大之量，大非小之器，重
非轻之任，轻非重之制也。以大量小，必有枉分之失；
以小容大，则致倾溢之患；以重处轻，必有伤折之过；
“以轻载重，则致压覆之害。故鶤鹏一轩，横厉寥廓，背
负苍天，足跖浮云”，有六翮之资也；騕袅一骛，腾光万
里，绝尘掣微，有迅足之势也。今以燕雀之羽而慕冲
天之迅，犬羊之蹄而觊追日之步，势不能及，亦可知
也。故奔蜂不能化藿蠋，而螟蛉能化之；越鸡不能伏
鹄卵，而鲁鸡能伏之。夫藿与螟蛉，俱虫也，鲁鸡与越
鸡，同禽也。然化与不化，伏与不伏者，藿大越小也。夫
龙蛇有翻腾之质，故能乘云依雾；贤才有政理之德，
故能践势处位。云雾虽密，蚁蚓不能昇者，无其质也；
势位虽高，庸敝不能治者，乏其德也。故智小不可以
谋大，德狭不可以处广。以小谋大必危，以狭处广必
败。子游治武城，仲尼发“割鸡”之叹；尹何为邑宰，子产
出制锦之谏。德小而任大，谓之滥也；德大而任小，谓
之降也；而其失也，宁降无滥。是以君子量才而授任。
量任而授爵，则君无虚授，臣无虚任，故无负山之累，
折足之忧也。